Rahvusvahelised olümpiamängud  1. septembril 2003 liideti Tõrvandi Algkool Ülenurme Gümnaasiumiga. Õppetöö käib endiselt kahes majas. Algklasside õppealajuhataja Hilve Kivipõld ütleb, et väikesel koolil on oma võlud. Me oleme siin omaette. Meil on ilus väike pesa. Püüan selle eest hea seista, et õpetaja poleks pinges, et ta saaks oma tööd hästi teha. Kollektiiv on üksmeelne. Kui on probleem, tullakse ja  küsitakse, kas ei võiks teistmoodi teha. Koos leiame sobiva lahenduse. Õpetajad on rõõmsameelsed ja teotahtelised. Kooli olümpiamängudel panid kõik õla alla.  Esimesed rahvusvahelised kooliolümpiamängud, kus osales ka Haaga kool Soomest, olid Ülenurmel 2000. a. Järgmisel aastal kutsuti Ülenurme võistkond Soome kooliolümpiale. Sellest saati ongi üle aasta ise võistlusi korraldatud ja Soomes võistlemas käidud. Tänavu oli korraldamisjärg taas ülenurmelaste käes. Seekord osalesid kahe välisriigi  Soome ja  Rootsi  õpilased. Eesti koolidest lõid kaasa Nõo, Lähte, Ilmatsalu.  Olümpiamängude avamisel algklassimaja staadionil, kuhu tuli võistlema ligi viissada 2.6. klassi õpilast, aitasid tulesüütamistseremooniat läbi viia peajumal Zeusiks ja võidujumalanna Nikeks kehastunud gümnaasiumiõpilased, nad süütasid päikesekiirtest tule ja viisid selle dekoreeritud tuletõrjetorni.  Peakorraldaja kehalise kasvatuse õpetaja Ulvi Sarapuu sõnul lähtuti spordialade valikul printsiibist, et oleks midagi nii antiik-,  eesti rahvus- kui ka modernsetest aladest. Võisteldi kilbiteatejooksus, käsikutega kaugushüppes, vägikaikaveos, saapaviskes, viimase mehe jooksus ja push-pallis. Kooliolümpia ühendab endas sporti, kunsti ja haridust. Lapsed, kes ei sportinud, said millegi muuga silma paista. Enne võistlusi toimus ridamisi konkursse, kus selgitati välja parima maskoti, medali, diplomi, sporditeemalise jutukese-luuletuste või joonistuse autor. Ürituse kavva kuulusid ka sporditeemaline viktoriin ja kontsert.  Kooliolümpiamängudele lisas tähtsust Rootsi suursaadiku Dag Harteliuse, Eesti ja Soome olümpiaakadeemia presidentide, suusatajate Andrus Veerpalu, Jaak Mae ja Raul Olle kohalolek. Veerpalu ja Mae aitasid tuld süüdata, andsid pressikonverentsi ja jagasid autogramme. Olle läbis koos lastega terviseraja ja andis autasusid üle.